กสิกรไทยคาดกำไรระบบแบงก์ไตรมาส 2หด
ศูนย์วิจัยกสิกรไทย ประมาณการกำไรธนาคารพาณิชย์ไตรมาส 2 หดตัว ส่วนต่างดอกเบี้ยลด หนี้เสียเพิ่มเล็กน้อย
13 ก.ค. 2553

ศูนย์วิจัยกสิกรไทย ประมาณการกำไรธนาคารพาณิชย์ไตรมาส 2 หดตัว ส่วนต่างดอกเบี้ยลด หนี้เสียเพิ่มเล็กน้อย
บริษัทศูนย์วิจัยกสิกรไทย รายงานว่า กำไรสุทธิของระบบธนาคารพาณิชย์ ไตรมาส 2 ปี 2553 ที่กำลังจะประกาศออกมานั้น ประมาณการว่าน่าจะอยู่ที่ 2.4-2.7 หมื่นล้านบาท ซึ่งลดลงจากไตรมาส 1 ราวๆ 3.1-14.1% จากรายได้ดอกเบี้ยสุทธิ และรายได้ค่าธรรมเนียมที่ค่อนข้างทรงตัว ถึงลดลงเล็กน้อย เนื่องจากเหตุรุนแรงทางการเมือง อย่างไรก็ดี ถ้าเทียบกับช่วงเดียวกันของปีก่อน จะเห็นการเติบโต 11.6-25.9%  
สำหรับรายได้ค่าธรรมเนียมรับน่าจะอยู่ที่ 2.4-2.5 หมื่นล้านบาท ซึ่งทรงตัวถึงปรับตัวลดลงเล็กน้อย จากที่ทำได้ 2.51 หมื่นล้านบาทในไตรมาส 1 โดยค่าธรรมเนียมรับจากธุรกิจบัตร และค่าธรรมเนียมจากการโอนเงิน/เรียกเก็บเงิน น่าจะได้รับผลกระทบจากการใช้จ่ายและปริมาณธุรกรรมทางการเงินที่ลดลง จากจำนวนวันทำการที่ลดลงและความวิตกกังวลที่เพิ่มขึ้นในช่วงที่เกิดเหตุรุนแรงทางการเมือง
ทั้งนี้ ศูนย์วิจัยฯคาดว่า การหดตัวของกิจกรรมทางเศรษฐกิจในไตรมาส 2 จากปัญหาการเมือง จะส่งผลกระทบต่อคุณภาพของพอร์ตสินเชื่อ และนำมาสู่เอ็นพีแอลของธนาคารพาณิชย์หลายแห่ง และระบบที่เพิ่มขึ้นจาก 5% ต่อสินเชื่อรวม ณ สิ้นไตรมาส 1 แต่คาดว่า การเพิ่มขึ้นของเอ็นพีแอลจะมีจำนวนไม่มากนัก เพราะผู้ประกอบการที่ประสบปัญหาส่วนใหญ่ น่าจะยังชำระดอกเบี้ยได้อยู่
ขณะที่ส่วนต่างอัตราดอกเบี้ยจะอยู่ที่ 3.35-3.39% หดตัวลง 0.06-0.1% จากไตรมาสก่อนหน้า แต่ถือว่าเติบโตจากช่วงเดียวกันของปีก่อนอยู่ 0.01-0.04% และแนวโน้มเศรษฐกิจช่วงที่เหลือของปีนี้ น่าจะค่อยๆ ปรับตัวดีขึ้น จึงคาดว่าธุรกิจจะทยอยปรับตัวไปในทิศทางที่ดีขึ้นเช่นกัน ซึ่งจะทำให้ส่วนต่างอัตราดอกเบี้ยในไตรมาส 2 เป็นจุดต่ำสุด ของปีนี้และจะเริ่มขยับดีขึ้น ส่วนจะดีมากน้อยเพียงใด ขึ้นกับขนาดของแรงส่งจากเศรษฐกิจ ตลอดจน การปรับทิศของอัตราดอกเบี้ยนโยบาย และการดูดซับสภาพคล่องของธนาคารแห่งประเทศไทย (ธปท.) ซึ่งจะมีอิทธิพลอย่างมากต่อจังหวะการปรับขึ้นอัตราดอกเบี้ยเงินฝาก-เงินให้กู้ยืมของธนาคารพาณิชย์ รวมถึงการขับเคลื่อนความสามารถในการทำกำไรของระบบธนาคารพาณิชย์ในภาพรวม